মেক ইন ইন্ডিয়া প্রকল্পে চেন্নাইয়ে তৈরি হয়েছে ট্রেন ১৮। দ্রুতগতি সম্পন্ন সেই ট্রেনের নাম দেওয়া হয়েছে ‘বন্দে ভারত এক্সপ্রেস’। গত বছর থেকেই বারবার আলোচনায় উঠে এসেছে ভারতের প্রথম সেমি হাইস্পিড ট্রেন। গতকাল এই ট্রেনের একটি ভিডিয়ো টুইটারে পোস্ট করে কেন্দ্রীয় রেলমন্ত্রী পীযূষ গয়াল লিখেছেন, ‘বিদ্যুত্ গতিতে ছুটে যাচ্ছে বন্দে ভারত এক্সপ্রেস।’ রেলমন্ত্রী পীযূষ গয়াল ট্রেনটির ভিডিয়ো পোস্ট করে লিখেছেন, ‘‘এটা পাখি। এটা বিমান। মেক ইন ইন্ডিয়া প্রকল্পে তৈরি ভারতের প্রথম সেমি-হাইস্পি়ড ট্রেন বন্দে ভারত এক্সপ্রেস বিদ্যুতের গতিতে ছুটে যাচ্ছে।’’ এরপরই দেখা যায়, দুরন্ত গতিতে একটি স্টেশন পেরিয়ে গেল ট্রেনটি। It’s a bird...It’s a plane...Watch India’s first semi-high speed train built under ‘Make in India’ initiative, Vande Bharat Express zooming past at lightening speed. pic.twitter.com/KbbaojAdjO কিন্তু রেলমন্ত্রীর পোস্ট করা ভিডিয়োটির সত্যতা নিয়ে প্রশ্ন তুলেছেন অনেকেই। অভিষেক জয়সওয়াল নামের একজন টুইটার ব্যবহারকারী দাবি করেছেন, মন্ত্রীর পোস্ট করা ভিডিয়োটি সম্পাদনা করা হয়েছে। তাঁর আরও দাবি, ফাস্ট ফরওয়ার্ড প্রযুক্তির মাধ্যমে ভিডিয়োতে প্রস্তাবিত গতির থেকেও বেশি জোরে গিয়েছে ট্রেনটি। নিজের যুক্তির সপক্ষে ‘দ্য রেল মেল’ নামের একটি ইউটিউব চ্যানেলের ভিডিয়োর লিঙ্কও পোস্ট করেছেন তিনি।